|  |  |
| --- | --- |
|  | **Pesterzsébet-Központi Református** **Egyházközség**1204 Budapest, Ady E. u. 81.Tel/Fax: 283-0029www.pkre.hu |
|  ***1893-2017*** |  |

Pesterzsébet, 2017. július 30.

***ifj. Takaró Tamás, lelkész***

**„Megbocsássatok,**

**néktek is megbocsáttatik”**

**Alapige:** Lukács 6, 36-37

*Jézus mondja:* ***„******Legyetek azért irgalmasok, mint a ti Atyátok is irgalmas.*** ***Ne ítéljetek és nem ítéltettek; ne kárhoztassatok és nem kárhoztattok; megbocsássatok, néktek is megbocsáttatik;***

Kedves Testvérek! **Jézus Krisztus hegyi beszéde talán a legismertebb tanítás- gyűjteménye.** Ma egy rövid idézetet emeltünk ki belőle, de tulajdonképpen ennek is csak egy mondata felett fogunk elcsendesedni, melyet így olvastam: *„megbocsássatok, néktek is megbocsáttatik.”*

**A bocsánat, olyan teológiai, erkölcsi, etikai fogalom, amely végigvonul az egész Szentíráson.** A választott nép Isten parancsára életgyakorlatába vette az áldozatok bemutatását, amely Isten kiengesztelésére szolgált. Amikor a főpap vezetésével ezt megtették, Isten elengedte a nép tartozását felé. A nép azzal tartozott volna, hogy Isten előtt kedvesen él, megtartva a tíz parancsolatot. Azonban Izrael gyülekezete életvitele azt mutatta, hogy erre nem képes. Ezért áldozattal engesztelték ki Istent, aki elfogadta és ez által felszabadította az embereket a vétkeik súlya alól.

Azonban nem csak Isten felé kellett gyakorolniuk a kiengesztelést, hanem egymás felé is. Nemcsak azt parancsolta meg Isten számukra, hogy Őt engeszteljék ki, hanem azt is, hogy egymásnak is engedjék el a tartozást. Az izraeli jog előírta az elengedés évét, amely szintén ebből a gondolatból fakadt. Ha valaki eladósodott, akkor a tartozása fejében eladhatta valamelyik családtagját annak, akinek az adósa volt. Végső soron pedig a szabad izraeliták, önmagukat is eladhatták. De ez az állapot nem maradhatott fent Isten akaratából tartósan, mert a hetedik év az elengedés éve volt. Szabadon kellett engedni, meg kellett, el kellett bocsátani a fogvatartottat és jóváírni minden adóságát. Így lett ismét szabaddá a másik ember.

Kedves Testvérek, a hegyi beszédben megfogalmazott mondat: *„megbocsássatok, néktek is megbocsáttatik”;* egy olyan világot feltételez, amiben van tartozás. Tartozás ember és ember között és tartozás Istennel szemben. Mi ez a tartozás? **A bűn nem más, mint tartozás. Tartoztam volna Istennek azzal, hogy amit mondott megcselekszem. Tartoztam volna a másik embernek, hogy szeretem Isten akarata szerint akkor is, ha nem könnyű a másikat szeretni. S ha nem tettem, vagy éppen az ellenkezőjét tettem, adósa lettem Istennek és annak a másik embernek.** A bűn tartozására a világ büntetéssel felel. Minden háború azért zajlik, mert az az egyik ország, nép, törzs, úgy látja, hogy a másik tartozik neki valamivel, amit az nem akar neki odaadni. De akkor megbüntetem: elveszem tőle erővel azt, amit nem akar elengedni, nekem adni.

Minden családi, emberek közötti kapcsolat tönkremenetele mögött is a bűn tartozása áll. Tartoztál volna tisztelni engem, hűségesnek lenni hozzám, szeretni. S mert nem így lett; háborúban állunk. Én pedig megfizetek neked a szerint, ahogyan bánsz velem. Vagy behajtom másként akár erővel a tartozást. A bűn tartozást jelent. A világ mindig így működött. És az éppen erősebb behajtotta a másikon a tartozást.

Aztán eljött erre a világra Jézus és azt mondta: igen, a bűn valóban tartozást jelent, de ez tönkre teszi az életet. Egy jó megoldása van csak a bűntartozásnak: a megbocsátás, más szóval az elengedés. **Bűntartozásra az én válaszom: az elengedő-megbocsátás.** Jézus az Úri imában elmondatja velünk, - ó, hányszor mondtuk már el – hogy: *„Mi Atyánk, bocsásd meg a mi vétkeinket, amiként mi is megbocsátunk az ellenünk vétkezőknek.”* **Azt szeretné az Úr belevésni a szívünkbe, hogy Isten annyira szereti az embert, hogy megbocsátja bűneit, de az Ő megbocsátása csak abban a szívben ér célba, aki maga is megbocsát a másiknak.**

Szintén a hegyi beszédben mondja el követőinek Jézus: *„Azért, ha a te ajándékodat az oltárra viszed és ott megemlékezel arról, hogy a te atyádfiának valami panasza van ellened: Hagyd ott az oltár előtt a te ajándékodat, és menj el, elébb békélj meg a te atyádfiával, és azután eljövén, vidd fel a te ajándékodat.”* **Azt üzeni nekünk is Jézus: hogy nem mehetünk az Atya elé addig, míg meg nem békültünk az embertestvérünkkel. Isten helyes tisztelete az, ha előbb kiengeszteljük a másik embert.**

Ha mélyen a szívünkbe nézünk, őszintén megállapíthatjuk: mi sokszor nem így cselekszünk. Az úrvacsorában megkapjuk Isten bocsánatát, de gyakran a szívünkben olyan mély fájdalmat ütött valaki, hogy az ő bűntartozását nem tudjuk elengedni. Milyen nehéz lecke! Úgy gyere ki az úrasztalához Isten bocsánatáért minden alkalommal, hogy mindenkinek elengedted minden ellened elkövetett vétkét…

Szintén a Máté evangéliumában olvasunk az adós szolgáról. Tízezer tálentum adósságot enged el a király magas rangú hivatalnokának. Ő maga azonban nem képes elengedni száz dénárt a szolgatársának**.** Ez a példázat azt üzeni nekünk is: **bármit is kelljen megbocsátanunk a másiknak, az elenyésző ahhoz képest, amit Isten enged el nekünk, amikor megbocsát.**

Mégis, milyen nehéz ezt megtenni. Minél nagyobb sebet ütöttek rajtunk, annál nehezebben éljük meg. Minél inkább azt érezzük, hogy valaki igazságtalan, szeretetlen volt velünk, annál nehezebben tesszük meg. **Emberi drámánk, hogy a legfájóbb sebeket azok ütötték rajtunk, akitől a leginkább vártuk, hogy szeressenek, jól szeressenek minket, s csalódnunk kellett.** Nehéz megélni Jézus tanítását: bocsáss meg, engedd el a másik tartozását. Vannak, akik azt mondják: megbocsátok, de nem felejtek. Némelyek úgy bocsátanak meg, hogy egy veszekedés során újra a fejéhez vágják az elvileg már megbocsátott vétkét a másiknak. De mi az igei bocsánat tartalma?

**Kedves Testvérek, a bűn, mindig rombolással jár együtt**. Minden valóságos háborúban tetten érhető a fizikai és lelki rombolás. A vétkek következménye, velejárója a rombolás; árvákat, özvegyeket, szétevett otthonokat, egy földúlt világot hagy maga után. S a személyes, családi életünkben is így van.

Gondold végig ennek a templomnak a csendjében, hogy ki követte el ellened a legnagyobb, legfájóbb bűnt. Akinek nem tudtál és nem vagy képes ma sem elengedni, megbocsátani. Ugye lerombolt benned sok mindent… Mert a bűn rombolással jár. S vajon fordítva, hogy volt: én kinek a szívében, életében, családjában hagytam magam után romokat?

**Kedves Testvérek, a megbocsátásban, a rombolást kell felülmúlni.** Ezért a megbocsátásnak többnek kell lennie, mint a rombolás és a velejáró fájdalom, tudomásul nem vételnek. Többnek kell lennie, mint elfeledni akarásnak. De akkor hogyan lehet felülmúlni? A bűn rombolását, amit nekünk okoztak, fel kellene dolgozni és meg kellene gyógyítani. Jézus etikája szerint, nem visszaadni, nem belebetegedni, nem elmenekülni kellene előle.

Ennek a krisztusi megbocsátásnak, elengedésnek ára van. Aki megbocsát, annak magában kell felülmúlnia, meghaladnia a bűnnel együtt járó rombolás fájdalmát. Az engem ért rosszat, sérelmet, hátratételt, visszautasítást, igazságtalanságot, szeretetlenséget, oltárra kellene vinni és elégetni.

**Amikor a szív befogadja a másik bűnének következményét, rombolását, tudatosan befogadja és átszenvedi a velejáró fájdalmat, megkezdődik a megújulás folyamata. Jézus szerint ennél is tovább kellene menni. Jóval kellene felelnünk a gonoszért. Szeretettel kellene válaszolnunk a szeretetlenségre. Krisztusi szelídséggel az indulatra. Hogy azt a másikat is belevonjuk a gyógyításba, változásba és közben mi is gyógyuljunk és változzunk. Így válhatnánk emberarcú emberekből, Krisztus arcú emberekké.**

De ki képes erre? Nem így működünk. Nem befogadjuk a rombolást, hanem visszaütünk, és rombolunk mi is. Vagy elmenekülünk, kifelé mosolygunk, de az álarcunk mögött sírunk. Valahogy mind átéljük ilyenkor a vétkek erejét és a saját emberi határainkat. Ahogyan egyszer valaki sírva mondta nekem: *Tamás, nem tudok neki megbocsátani!*

Hívők-hitetlenek, igen mind, mi, keresztyének is beleütközünk a megbocsátásunk képességének határába. De ezen a ponton számunkra felragyog a kereszt. A kereszt misztériuma, titka, valósága és ereje. Volt valaki, aki nem menekült el a rombolás elől. Aki kikerülhette volna a keresztet, a szenvedést, a halált is, de nem tette. Választhatta volna az az utat is, hogy visszaadja az őt gyötrőknek, amit neki okoztak. De ezt sem tette. Ütötték, de Ő vissza nem ütött. Kérhetett volna átkot Istenétől azokra, akik a kezébe szegeket vertek. De Ő azt imádkozta: *„Atyám bocsáss meg nekik, nem tudják, hogy mit cselekszenek.”*

**Jézus úgy haladja meg, sőt győzi le a bűnt, hogy befogadja és életté alakítja, a halála árán. A mi vétkeink rombolását ott látjuk a Golgotán. Jézus szenvedésében és halálában.** Amikor nem tudunk megbocsátani, amikor azt érezzük, hogy túl sok már az ütés, horzsolás a vérző seb a szívünkön, amikor a határainkhoz érünk, amikor végleg belefáradunk a békétlenségünkbe, oda kell mennünk ehhez a Jézushoz. **Találkoznia kell lelki sebeinknek az Ő sebeivel, mert az ige szerint mi az Ő sebei árán gyógyulunk meg!**

Előbb-utóbb mind rájövünk, hogy nélküle képtelenek vagyunk oly sok mindenre, amit szeretnénk, amit Istenünktől feladatképpen kaptunk is. A hívő utunkon megtapasztaljuk mind, az igét: hogy *Nála nélkül semmit sem cselekedhetünk.* Pedig Ő azt kéri, hogy *amint az Atya nekünk, úgy mi is bocsássunk meg az ellenünk vétőknek!*

**Éppen azért, mert beleütközünk a határainkba, azt kell megértenünk, hogy Jézus amikor a bocsánatra tanít minket, közösségre hív önmagával!** Hogy Rá van szükségünk ahhoz, hogy járni tudjuk hívő utunkat, hogy meg tudjunk bocsátani az ellenünk vétőknek. Akkor tudunk mi megbocsátani egy másik embernek, ha mi Jézus sebei árán gyógyulunk. **Vele, benne általa lehet valóssággá az igazi bocsánatunk.**

**Mindkettő. Amit Isten ad Nekünk. Ezt is Jézus hozza el nekünk. De azt is Ő végzi el bennünk, hogy minket képesítsen elengedni a másik tartozását. Az Atya nekünk adott bocsánatának elfogadása is csak Jézuson keresztül átvehető. De a mi őszinte megbocsátásunkhoz is Ő kell.**

Befejezem. Tart a kegyelmi idő. Urunk újra megüzeni a mai bűnös asszonyoknak és férfiaknak, fiataloknak és véneknek, azoknak is, akik nem tudnak elengedni, megbocsátani a másiknak: *Én nem ítéllek el. De légy irgalmas a Te atyádfiához, éppen úgy, ahogyan én hozzád az vagyok.* Tudom, hogy nagyon fel tud torlódni a szívünkben a másik szeretet-tartozásának a fájdalma. Rettenetesen tud rombolni. Jézus útja mégis a megbocsátás. Ezért jött, ezt hozta nekünk és erre is hív minket.

Egyikünk sem tudja meddig él. Sem azt, hogy a másik, akinek nem tudok megbocsátani, meddig él. Hallgassuk, fogadjuk be Jézus hegyi beszédben elmondott tanítását. *„Megbocsássatok, néktek is megbocsáttatik…”* **Itt az elengedés ideje, Benne, Vele, Általa lehetséges.**

Ámen!